Armes is op sy radar | Netwerk24
Deur Stephan Joubert 03 Oktober 2019 00:00
Hoe minder keuses jy het, hoe armer is jy. As jy vyf paar skoene het, het jy meer keuses as iemand wat slegs een paar het. As jy 'n vrieskas vol kos het, is jou keuses oor wat om te eet sommer baie groter as dié van iemand wat slegs een brood het. Hoe armer jy is, hoe minder van 'n stem het jy ook. Niemand luister na arm mense se opinies nie.
Wag, God luister! In Psalm 146 lees ek dat hongeres, vreemdelinge, weeskinders en weduwees op sy radarskerm is. Die Here hoor hul hulp­geroep. Daarom dat Hy graag sy kinders se oë aanraak om hulle ook raak te kyk. Daarom dat Hy die was uit sy kinders se ore haal om hul hulpgeroepe te hoor.
En daarom dat Hy sy kinders se tonge losmaak om namens hulle te praat as hulle verdruk word. Wel, sien jy al? Hoor jy? Praat jy? Of kyk jy lewensgroot verby daardie een of twee mense in nood wat God vandag op jou radarskerm plaas?